Ukrižovaný chlapec

„**Ukrižovaný chlapec**“ alebo „**Televízna reportáž o ukrižovanom chlapcovi**“ („Utečenkyňa zo Slavjanska opisuje, ako v jej prítomnosti popravili syna ženy domobrancu“; ) je spravodajská reportáž odvysielaná 12. a 13. júla 2014 na Prvom kanáli ruskej televízie.

Reportáž obsahovala falošné dôkazy o údajnom násilí zo strany ukrajinských bezpečnostných síl voči obyvateľom mesta Sloviansk, ktorí podporovali samozvanú DĽR, vrátane ukrižovania trojročného chlapca pred očami jeho matky. Príbeh sa stal hlavným príkladom ruských falošných správ. Šírenie príbehu slúžilo na odvedenie pozornosti ruskej verejnosti od ústupu vojsk proruských separatistov Doneckej ľudovej republiky zo Slovianska a cezhraničného ostreľovania Ukrajiny ruskými ozbrojenými silami.

## Predohra
Vymyslený príbeh o ukrižovanom chlapcovi pred vysielaním na Prvom kanále publikoval 9. júla 2014 ruský krajne-pravicový ideológ Aleksandr Dugin.

## Obsah reportáže
Večer 12. júla 2014 odvysielala televízia Prvý kanál reportáž s názvom „Utečenkyňa zo Slavjanska opisuje, ako v jej prítomnosti popravili syna ženy domobrancu“, ktorú napísala novinárka Julia Čumakovová. V reportáži vystupuje žena, ktorá sa predstavila ako Halyna Pyšňaková (ukrajinsky: Галина Пишняк, rusky: Галина Пышняк), údajná obyvateľka Slovianska, pôvodne rodáčka zo Zakarpatska. Hovorila o udalostiach, ku ktorým údajne došlo bezprostredne po tom, čo ukrajinská armáda znovu získala kontrolu nad Slovianskom a vyhnala proruských separatistov.

Pyšnaková v reportáži povedala:

"*Centrum mesta. Leninovo námestie. Náš mestský výkonný výbor (rus. Горисполком) je jediné námestie, kde môžeme zhromaždiť všetkých ľudí. Na námestí zhromaždili ženy, pretože žiadni muži už neboli. Ženy, dievčatá, starí ľudia. Toto sa nazýva verejná poprava. Vzali trojročné dieťa, malého chlapca, v šortkách, v tričku, ako Ježiša, a pribili ho na verejnú nástenku. Jeden pribíjal, dvaja držali. A to všetko pred očami jeho mamy. Držali jeho matku. A matka sledovala, ako dieťa krváca. Kričí. Piští. A ešte ho rezali, aby dieťa trpelo. Bolo to nemožné. Ľudia odpadávali. A potom, keď dieťa poldruha hodiny trpelo a zomrelo, vzali matku, priviazali ju v bezvedomí k tanku a prešli s ňou tri okruhy okolo námestia. Okruh námestia - jeden kilometer*."

Príbeh sa viackrát odkazoval na nacistov a vykresľuje ukrajinských vojakov „*horších ako fašisti*“.

## Odhalenie
Investigatívni novinári z ruských spravodajských agentúr Novaja gazeta a TV Dožď, ktorí navštívili Sloviansk po údajnom incidente, nenašli žiadne dôkazy, ktoré by potvrdzovali obvinenie, ani žiadne zvukové alebo videozáznamy incidentu, čo bolo nezvyčajné, keďže akcie ukrajinskej armády v meste boli v tom čase dobre zdokumentované očitými svedkami. BBC News tiež poukázala na to, že v Sloviansku neexistuje žiadne Leninovo námestie, hoci existuje Námestie októbrovej revolúcie. Vyšetrovanie Pyšňakovej zistilo, že jej manžel bol bývalým členom jednotky Berkut, ktorý sa pridal k separatistickému oddielu vedenému Igorom Strelkovom (Girkinom).

## Stiahnutie reportáže
Televízia Prvý kanál príbeh oficiálne stiahla 21. decembra 2014 s tým, že iba odvysielala údajnú správu očitého svedka.

## Dopady
Príbeh slúžil na odvedenie pozornosti od stiahnutia vojsk Doneckej ľudovej republiky zo Slovianska a cezhraničného ostreľovania Ukrajiny ruskými ozbrojenými silami a neskôr sa znovu objavoval aj po ruskej invázií na Ukrajinu v roku 2022.

Reportáž, napriek tomu že bola celkom vymyslená, však mala pomerne veľký ohlas. Viacerí dobrovoľníci, ktorí vstúpili do jednotiek proruských separatistov ju považovali za pravdivú a boli rozhorčení z údajných ukrajinských zločinov.

Škandálne sprisahanie získalo značný verejný ohlas. Niektorí to videli ako dôkaz extrémnej neprofesionality a využívania ruských štátnych médií v informačnej vojne s cieľom podnecovať nenávisť a nepriateľstvo, iní to videli ako dôkaz toho, že dezinformácie a klamstvá sa stali normou pre ruské štátne médiá, a ďalší spomínajú túto televíznu reportáž ako jeden z najvýraznejších prejavov takzvanej „politiky post-pravdy“, ktorá sa v poslednom čase rozšírila v širokej škále spoločenských systémov, kde Rusko nie je výnimkou. „Ukrižovaný chlapec“ sa stal symbolom absurdity ruskej propagandy, fráza označujúca absurdne nepravdivé informácie.

Podobný príbeh sa šíril aj v apríli 2021, keď ruské médiá hojne informovali o tom, že ukrajinský dron zabil chlapca v obci Oleksandrivsk. Vyšetrujúci novinári zistili, že dieťa v skutočnosti zomrelo v dôsledku výbuchu míny, ktorá bola nebezpečne uložená v garáži svojho starého otca.

## Referencie

Kategória:Rusko-ukrajinská vojna